CELEX: 32017D2409
Language: sk
Date: 2017-12-18 00:00:00
Title: Vykonávacie rozhodnutie Rady (EÚ) 2017/2409 z 18. decembra 2017, ktorým sa Švédsku povoľuje uplatňovať znížená sadzba spotrebnej dane z elektriny spotrebúvanej domácnosťami a podnikmi v sektore služieb nachádzajúcimi sa v určitých oblastiach na severe Švédska v súlade s článkom 19 smernice 2003/96/ES

21.12.2017   
            
            
               SK
            
            
               Úradný vestník Európskej únie
            
            
               L 342/10
            
         VYKONÁVACIE ROZHODNUTIE RADY (EÚ) 2017/2409
   z 18. decembra 2017,
   ktorým sa Švédsku povoľuje uplatňovať znížená sadzba spotrebnej dane z elektriny spotrebúvanej domácnosťami a podnikmi v sektore služieb nachádzajúcimi sa v určitých oblastiach na severe Švédska v súlade s článkom 19 smernice 2003/96/ES
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (1), a najmä na jej článok 19,
   so zreteľom na návrh Európskej komisie,
   keďže:
   
               (1)
            
            
               Vykonávacím rozhodnutím Rady 2012/47/EÚ (2) sa Švédsku povoľuje uplatňovať do 31. decembra 2017 zníženú sadzbu spotrebnej dane na elektrickú energiu spotrebúvanú domácnosťami a podnikmi v sektore služieb v určitých oblastiach na severe Švédska (ďalej len „príjemcovia“) podľa článku 19 smernice 2003/96/ES.
            
         
               (2)
            
            
               Listom z 10. mája 2017 Švédsko požiadalo o povolenie naďalej uplatňovať zníženú sadzbu spotrebnej dane na elektrinu spotrebúvanú príjemcami počas ďalšieho obdobia šiestich rokov, do 31. decembra 2023. Úľava má byť obmedzená na 96 SEK/MWh. Listom z 1. septembra 2017 Švédsko zaslalo dodatočné informácie a objasnenia.
            
         
               (3)
            
            
               Z dôvodu dlhšieho vykurovacieho obdobia sú náklady na vykurovanie v dotknutých zemepisných oblastiach v priemere o 30 % vyššie než na ostatnom území krajiny. Znížením nákladov na elektrinu pre príjemcov sa zmenší rozdiel medzi celkovými nákladmi na vykurovanie v prípade spotrebiteľov na severe Švédska a nákladmi, ktoré znášajú spotrebitelia na ostatnom území krajiny. Toto opatrenie teda napomáha dosiahnuť ciele regionálnej politiky a politiky súdržnosti. Daňová úľava by nemala mať väčší rozsah, než je nevyhnutné na vyrovnanie dodatočných nákladov za jednotku na vykurovanie pre príjemcov v dotknutých zemepisných oblastiach
            
         
               (4)
            
            
               Znížené sadzby spotrebnej dane by mali byť vyššie ako minimálne sadzby stanovené v článku 10 smernice 2003/96/ES.
            
         
               (5)
            
            
               Neočakáva sa, že opatrenie povedie k výrazným narušeniam hospodárskej súťaže alebo zmenám obchodu medzi členskými štátmi, vzhľadom na odľahlosť oblastí, na ktoré sa uplatňuje; na skutočnosť, že úľava by nemala byť vyššia ako dodatočné náklady na vykurovanie na severe Švédska a na to, že opatrenie je obmedzené na domácnosti a podniky v sektore služieb.
            
         
               (6)
            
            
               Toto opatrenie je teda z hľadiska riadneho fungovania vnútorného trhu a potreby zabezpečiť spravodlivú hospodársku súťaž prijateľné. Zároveň je zlučiteľné s politikami Únie v oblasti zdravia, životného prostredia, energetiky a dopravy.
            
         
               (7)
            
            
               Vzhľadom na článok 19 ods. 2 smernice 2003/96/ES, každé povolenie udelené na základe daného článku má byť prísne časovo obmedzené. S cieľom poskytnúť príjemcom dostatočnú mieru istoty, povolenie by sa malo udeliť na obdobie šiestich rokov. Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci.
            
         
               (8)
            
            
               Povolenie udelené podľa rozhodnutia 2012/47/EÚ by sa malo uplatňovať aj naďalej bez toho, aby vznikol časový odstup medzi skončením platnosti uvedeného rozhodnutia a nadobudnutím účinnosti tohto rozhodnutia,
            
         PRIJALA TOTO ROZHODNUTIE:
   Článok 1
   1.   Švédsku sa týmto povoľuje uplatňovať zníženú sadzbu spotrebnej dane na elektrinu spotrebúvanú domácnosťami a podnikmi v sektore služieb nachádzajúcimi sa v obciach, ktorých zoznam sa uvádza v prílohe.
   Táto úľava oproti štandardnej vnútroštátnej sadzbe spotrebnej dane z elektriny nepresiahne rozsah potrebný na vyrovnanie dodatočných nákladov na vykurovanie vyplývajúcich zo severnej polohy v porovnaní so zvyšným územím Švédska a nebude vyššia ako 96 SEK/MWh.
   2.   Znížené sadzby musia byť v súlade s požiadavkami smernice 2003/96/ES, a najmä s minimálnymi sadzbami stanovenými v jej článku 10.
   Článok 2
   Toto rozhodnutie nadobúda účinnosť dňom jeho oznámenia.
   Uplatňuje sa od 1. januára 2018 do 31. decembra 2023.
   Článok 3
   Toto rozhodnutie je určené Švédskemu kráľovstvu.
   
      V Bruseli 18. decembra 2017
      
         
            Za Radu
         
         
            predsedníčka
         
         K. SIMSON
      
   
   
      (1)  Ú. v. EÚ L 283, 31.10.2003, s. 51.
   
      (2)  Vykonávacie rozhodnutie Rady 2012/47/EÚ z 24. januára 2012, ktorým sa Švédsku povoľuje uplatňovať znížené sadzby zdanenia elektrickej energie spotrebúvanej v domácnostiach a podnikoch v sektore služieb nachádzajúcich sa v určitých oblastiach na severe Švédska v súlade s článkom 19 smernice 2003/96/ES (Ú. v. EÚ L 26, 28.1.2012, s. 33).
   
      PRÍLOHA
      
                  Regióny
               
               
                  Obce
               
            
                  Norrbottens län
               
               
                  všetky obce
               
            
                  Västerbottens län
               
               
                  všetky obce
               
            
                  Jämtlands län
               
               
                  všetky obce
               
            
                  Västernorrlands län
               
               
                  Sollefteå, Ånge, Örnsköldsvik
               
            
                  Gävleborgs län
               
               
                  Ljusdal
               
            
                  Dalarnas län
               
               
                  Malung-Sälen, Mora, Orsa, Älvdalen
               
            
                  Värmlands län
               
               
                  Torsby